als_Latn dik_Latn sag_Latn
Turqia është angazhuar të mbështesë një goditje të mundshme ushtarake kundër Sirisë. Në territorin e saj ndodhet një bazë ajrore e rëndësishme që përdoret nga Shtetet e Bashkuara dhe ka një forcë ajrore të fuqishme. Por, partitë opozitare në vend janë kundër pjesëmarrjes në një operacion ushtarak kundër Sirisë dhe sipas anketave, publiku mbetet thellësisht mosbesues për një angazhim të mundshëm në konflikt. Qeveria turke ka qenë në vijën e parë të frontit me kërkesat që regjimi i presidentit siriane Bashar al-Assad të mbahet përgjegjës për sulmin me armë kimike, për të cilin akuzohet qeveria siriane. Sinan Ulgen, një studiues në institutin Carnegie të Evropës me seli në Bruksel, thotë se Turqia do të ishte një aleat i rëndësishëm i Shteteve të Bashkuara në çdo masë që Uashingtoni ndërmerr kundër Damaskut. Por ai gjithashtu paralajmëron se mosmarrëveshjet vazhdojnë. Presidenti Barack Obama ka thënë se çdo goditje kundër Sirisë do të ishtë e kufizuar dhe nuk do të synonte përmbysjen e regjimit. Pavarësisht nga këto pikëpamje të ndryshme, Semih Idiz, një analist diplomatik për gazetën turke Taraf, thotë se Ankaraja do të mbështesë një operacion kundër Sirisë të udhëhequr nga Shtetet e Bashkuara. Por ai shton se një mbështetje e tillë mund të jetë e kufizuar. E ngritur pranë kufirit me Sirinë, baza ajrore Inçirlik është përdorur nga forcat amerikane prej dekadash. Por edhe autorizimi i përdorimit të hapësirave ajrore dhe bazave për goditje të mundshme amerikane është i rrezikshëm për Turqinë, sipas Kadri Gurselin, analist për gazetën turke Milliyet. Ai thotë se Ankaraja është e shqetësuar se një operacion i kufizuar ushtarak amerikan, lë të hapur shtegun për një hakmarrje nga ana e Sirisë. Qeveria Turke fajësoi Damaskun për sulmin me makinë bombë në maj që shkatërroi qendrën e qytetit të Reyhanlit, pranë kufirit me Sirinë. Shpërthimi shkaktoi vdekjen e 50 vetëve. Shqetësimet për sulme të mundshme u intensifikuan muajin e kaluar, kur media njoftoi se autoritetet turke kishin ndaluar dy sirianë me sasi të mëdha eksplozivësh, ndërsa ata përpiqeshin të hynin në Turqi nga Siria. Në qershor, në Turqi ndodhën disa nga protestat më masive kundër qeverisë prej dekadash, që morën shkas nga pakënaqësia me mënyrën e drejtimit të kryeministrit Recep Erdogan. Politika e Ankarasë për mbështetjen e kryengritësve, sipas anketave, është shumë jopopullore, edhe mes atyre që përkrahin qeverinë. Analistët paralajmërojnë se qeveria turke mund ta paguajë shtrenjtë çdo mbështetje që do t’i japë goditjeve të udhëhequra nga Shtetet e Bashkuara.
als_Latn